text: julemusik
  
  publiceret: 2011-11-24 09:43:04+01:00
  Julemusik, i bred forstand enhver form for musik skrevet til og anvendt i forbindelse med julen.
  Ifølge en århundredgammel skik fejrer kirken festen for Jesu fødsel med forskellige slags musik og sang, herunder gregorianske julemesser til henholdsvis julenat, julemorgen og juledag, desuden motetter, engelske carols, kantater og oratorier (af bl.a. J.S. Bach, Mendelssohn Bartholdy og Saint-Saëns). 
  Her i landet er der lang tradition for at digte salmer specielt beregnet til højtiden, og mange af de tilhørende melodier er så nært knyttet til ordene, at de ikke ville kunne anvendes i andre sammenhænge, fx Det kimer nu til julefest, Et barn er født i Betlehem eller Julen har bragt velsignet bud; flere salmer og melodier stammer fra udlandet, fx En rose så jeg skyde eller den internationalt udbredte Glade jul (se fx Gruber). 
  Fra baroktiden, ca. 1600-ca. 1750, stammer et betydeligt antal instrumentale julekoncerter (Corelli, Torelli, Vivaldi m.fl.). 
  Til julemusikken hører også verdslige sange som Peter Fabers og Emil Hornemans meget afholdte Højt fra træets grønne top.
  I folkelig sammenhæng er der tradition her i landet for at anvende såvel nogle af de kendteste julesalmer som verdslige sange i forbindelse med, at familien juleaften danser om det tændte juletræ. Se også kalendersange.
  Læs mere om julen her.